Ερμής Κωνσταντινούπολης 1877 - Αθλητικός Σύλλογος

Ο «Ερμής» είναι αθλητικός και πολιτιστικός σύλλογος με έδρα τη Θεσσαλονίκη. Ιδρύθηκε το 1875 στο Πέρα από Έλληνες της Κωνσταντινούπολης, όμως η επίσημη αναγνώριση του από τις αρχές, έγινε το έτος 1877 με την επικύρωση του καταστατικού του. Ο «Ερμής» για 37 χρόνια υπήρξε εμβληματικό αθλητικό σωματείο της Πόλης, αλλά από το 1923 έως και το 2013 πέρασε σε πλήρη αδράνεια.
Ο «Ερμής» επανιδρύθηκε το 2014 από τον Γιάννη Χ. Νικολάου, επικεφαλή ομάδας Ελλήνων Μικρασιατών της Θεσσαλονίκης (μεταξύ άλλων και ο Κωνσταντινουπολίτης Μάρκος Πούλιος, πρωταθλητής δρόμου 110μ με εμπόδια, αλμάτων ύψους, μήκους, τριπλούν, βόλεϊμπολ και πινγκ πονγκ στην 20ετία 1965-1984 με την φανέλα των ΑΣ Πέρα, ΑΟ Ταταούλων, ΓΣ Ηρακλής και ακολούθως καθηγητής φυσικής αγωγής στο ΤΕΦΑΑ του Αριστοτέλειου Πανεπιστήμιου Θεσσαλονίκης την 30ετία 1985-2014).

Έχοντας επίσημο καταστατικό έτος ίδρυσης το 1877, ο Ερμής του Πέρα Κωνσταντινούπολης είναι τυπικά ο αρχαιότερος οργανωμένος ελληνικός αθλητικός σύλλογος, καθώς ο Μίλων Αλεξάνδρειας που φέρεται να έχει δραστηριότητα από το 1873, ως αθλητικός σύλλογος αναγνωρίστηκε επίσημα από τις αρχές το 1905. Στο δρόμο που άνοιξε ο Ερμής ως ο πρώτος οργανωμένος ελληνικός αθλητικός σύλλογος, ακολούθησαν ο Αθηναϊκός Γυμναστικός Σύλλογος (1882), ο Όμιλος Ερετών Φαλήρου (1885), ο Πανιώνιος Σμύρνης (1890), ο Πανελλήνιος (1891), ο Παναχαϊκός (1891), ο Απόλλων Σμύρνης (1891) και ο Ολύμπια Λεμεσού (1892).

Ιστορικό
 Ίδρυση και Δραστηριότητες 
Ο σύλλογος Κωνσταντινουπόλεως «Ερμής» επισήμως ιδρύθηκε το 1877 στο Πέρα (αν και ο σύλλογος δραστηριοποιείται από το 1875), από τρεις απόφοιτους του ελληνικού λυκείου Πέραν, τον Κ.Δ. Κωσταράκη, τον Ι.Α. Ζερβουδάκη, τον Α.Κ. Στεφόπουλο και ανέπτυξε σημαντικότατη για τα δεδομένα της εποχής αθλητική, πολιτιστική, επιμορφωτική και κοινωνική δράση μέχρι και το 1922.Panconstantinopolitan Games 1910-1922, Sports and sports clubs of the Greek Orthodox in ConstantinopleTürkiye's cradle of football and Greek nationalist ambitions - bianet.org

Το αρχικό όνομα του συλλόγου το 1875 ήταν «Κλειώ» (η μούσα της ιστορίας που εγγυόταν την πιστότητα του αρχικού λόγου), αλλά πολύ σύντομα μετονομάστηκε σε «Ερμής» για να ταυτίζεται με τον αντίστοιχο Ολύμπιο θεό που ήταν ο προστάτης των αθλητών αλλά και της λογοτεχνίας, της μουσικής, του εμπορίου, της επικοινωνίας, της επινοητικότητας και της ευρηματικότητας.

Μετά την ίδρυση του Ερμή έγιναν μέλη του εμβληματικού συλλόγου αρκετοί καθηγητές και διανοούμενοι, αλλά και διακεκριμένοι επιχειρηματίες και επαγγελματίες από την Κωνσταντινούπολη και την Ελλάδα. Ανάμεσά τους ξεχωρίζουν οι: Αχιλλέας Παράσχος, Οδυσσέας Ιάλεμος, Σαπφώ Λεοντιάς, Αλέξανδρος Ραγκαβής, Ματθαίος Παρανίκας, Άγγελος Βλάχος, Ηρακλής Βασιάδης κ.α.

Στο ιδρυτικό καταστατικό του 1877, ως κεντρικός στόχος της λειτουργίας του Ερμή ορίστηκε «η διανοητική ανάπτυξις των κατοίκων της Ανατολής», η υλοποίηση του οποίου θα επιχειρούνταν με τη διοργάνωση δημόσιων διαλέξεων και μαθημάτων, τη δημιουργία περιοδικής έκδοσης με τον τίτλο «Ερμής», τη διοργάνωση διαγωνισμών αθλητικού και μουσικού χαρακτήρα για την ενίσχυση άπορων μαθητών της κοινότητας, τη συγκρότηση βιβλιοθήκης στην οποία θα μπορούσαν να έχουν πρόσβαση όλοι, και τη συγκρότηση των «Σχολείων της Κυριακής».

Με το καταστατικό του 1885, σκοπός του Συλλόγου ήταν επίσης η οικονομική βοήθεια προς τα Σχολεία της Κωνσταντινούπολης και ιδιαίτερα του ενοριακού σχολείου της Παναγίας στην ελληνική συνοικία του Πέραν. Επίσης, ο Ερμής παρείχε δωρεάν βιβλία στους άπορους μαθητές και διατηρούσε κυριακάτικο σχολείο στην συνοικία των Ταταούλων. Ακόμη, το 1881 ίδρυσε αναγνωστήριο και βιβλιοθήκη, ενώ ενίσχυσε τα Σχολεία της Μακεδονίας με απόφαση που πάρθηκε τον Ιανουάριο του 1880.

 Αθλητισμός 
Ο ιστορικός «Ερμής» Πέραν ήταν ο αρχαιότερος αθλητικός σύλλογος ο οποίος ιδρύθηκε στην σημερινή τουρκική επικράτεια. Υπό την αιγίδα του πραγματοποιήθηκε ο πρώτος ελληνικός αθλητικός και γυμναστικός εορτασμός στις 21 Σεπτεμβρίου 1908 στην Κωνσταντινούπολη (που αργότερα καθιερώθηκε με την ονομασία Πανκωνσταντινουπόλειοι Αγώνες). Σε αυτούς τους αγώνες πήραν μέρος όλες οι ελληνικές αθλητικές ενώσεις και σύλλογοι, οι οποίοι έδρευαν στο κέντρο και τα προάστια της Κωνσταντινούπολης.

Από το 1910 ως το 1922 και την Μικρασιατική Καταστροφή διεξήχθησαν 23 φορές οι Πανκωνσταντινουπόλειοι Αγώνες, με κάθε χρόνο κάποιος σύλλογος να αναλαμβάνει την διοργάνωση (σε αντίθεση με τους Πανιώνιους Αγώνες που διοργάνωνε μόνο ο Πανιώνιος). Ο Ερμής ήταν από τους συλλόγους της Πόλης που έδινε κάθε χρόνο το παρόν. Η πρώτη διοργάνωση διεξήχθη υπό την αιγίδα του ΣΕΓΑΣ, συνεπικουρούμενου από την Ενωση Αθλητικών Συλλόγων Κωνσταντινούπολης (όπως και οι επόμενες) και με διοργανωτή το 1910 τον Άρη Μεγάλου Ρεύματος (25 Ιουλίου - 1 Αυγούστου 1910) και την συμμετοχή του Ερμή Πέραν, Αχιλλέα Τζιβαλίου, Φειδιππίδη Μεσαχώρου, Ιάσωνα Πέραν, Ηρακλή Ταταούλων, και Θησέα Βαφειοχωρίου. Τα Αρτεμήσια διοργανώθηκαν το 1922 αλλά δεν συνεχίστηκαν, ενώ τον Μάιο 1922 διεξήχθησαν οι 1οι Διεθνείς Αθλητικοί Αγώνες Κωνσταντινούπολης (και τελευταίοι) στο Στάδιο Ταξίμ.

Ιστορική συνέχεια του Ερμή Κωνσταντινούπολης, από το 1923 που λόγω των συνθηκών της εποχής αδρανοποιήθηκε, αποτέλεσε στην τουρκική επικράτεια ο ΑΣ Πέρα: ιδρύθηκε στην Κωνσταντινούπολη επίσημα το 1923, αλλά προϋπήρχε από το 1914 όταν ο Ερμής άρχισε να μετεξελίσσεται σε ΑΣ Πέραν. Συνέχεια όμως υπήρξε και στην ελληνική επικράτεια από μέλη του Ερμή Κωνσταντινούπολης που προχώρησαν στην ίδρυση νέων αθλητικών συλλόγων όπως η ΑΕΚ (ιδρύθηκε στην Αθήνα το 1924) και ο ΠΑΟΚ (ιδρύθηκε στη Θεσσαλονίκη το 1926), κάτι που ανέφερε και σε σχετικό χαιρετισμό του ο Οικουμενικός Πατριάρχης Βαρθολομαίος.

O ΑΣ Πέρα ανέπτυξε εντονη ποδοσφαιρκή δραστηριότητα από την πρώτη στιγμή, αλλά οι παίκτες του δεν επέστρεψαν στην Πόλη με πρόσχημα ενός τουρνουά ποδοσφαίρου στη Γαλλία το 1923Όταν οι Οθωμανοί γίνονταν χριστιανοί για να παίξουν ποδόσφαιρο στην Πόλη! - onalert.gr και λόγω της βιαοπραγίας των Τούρκων μετά την Μικρασιατική Καταστροφή.

 Μουσική 
Ο «Ερμής» έδωσε ιδιαίτερη βαρύτητα και στην μουσική. Το 1879 δημιούργησε μία επιτροπή η οποία αποσκοπούσε στην μελέτη της μουσικής από τα αρχαία χρόνια. Επίσης, το 1885 σύναψε συμφωνία με το σχολείο τη Ενορίας, στο οποίο έδινε ποσοστό από τα έσοδα των συναυλιών και των θεατρικών έργων. Την ίδια χρονιά ίδρυσε μουσικό σχολείο, το οποίο είχε τμήματα φωνητικής και οργανικής μουσικής, ενώ διέθετε ορχήστρα και χορωδία.

Το μουσικό τμήμα του συλλόγου διαλύθηκε το 1894 και το 1898 κάποια μέλη του ίδρυσαν μουσικό σύλλογο με την ίδια ονομασία. Με επιστολή τους ζητούσαν την επιστροφή της περιουσίας του παλαιού συλλόγου, η οποία είχε περιέλθει στην κατοχή του Ζωγράφειου Γυμνασίου. Ο «Ερμής» το 1912 ίδρυσε νέο μουσικό σχολείο στο οποίο διδάσκονταν μαθήματα πιάνου, μουσικής θεωρίας, χορωδιακής μουσικής και εγχόρδων. Τα έργα που ευνοούσε ήταν του Καρέρ, του Σαμαρά και του Λαμπελέτ. Όπως συνέβη με όλα τα τμήματα του συλλόγου έτσι και το μουσικό αναγκάστηκε στο τέλος του 1922 να αναστείλει την λειτουργία του.

Θεσσαλονίκη: 2014 - σήμερα
Από το 2014 όμως και με πρωτοβουλία του παλιού αθλητή και δημοσιογράφου Γιάννη Νικολάου,Ο Γιάννης Νικολάου επίσημα υποψήφιος πρόεδρος του ΣΕΓΑΣ - sport-fm.gr ως επικεφαλής ομάδας Ελλήνων Μικρασιατών, επανιδρύθηκε στη Θεσσαλονίκη με την ευλογία του Οικουμενικού Πατριαρχείου Κωνσταντινουπόλεως, πάνω στις ίδιες αρχές και τηρώντας με ευλάβεια το καταστατικό του ιστορικού Ερμή, ο ελληνικός σύλλογος με την ονομασία Ερμής Κωνσταντινούπολης 1877, ώστε να αποτελέσει την αυθεντική φυσική συνέχεια του ιστορικού Ερμή που ήταν σε αδράνεια για 90 και πλέον χρόνια.

Ο «Ερμής» Κωνσταντινούπολης σήμερα με έδρα πλέον την Συμβασιλεύουσα Θεσσαλονίκη και υπό την προεδρεία του Γιάννη Χ. Νικολάου, ακολουθεί πιστά τις ίδιες αρχές και πέραν της διακεκριμένης αθλητικής του δραστηριότητας στον κλασικό αθλητισμό ως τακτικό μέλος του ΣΕΓΑΣ αλλά και σε άλλα αθλήματα, έχει παράλληλα πολύ έντονη κοινωνική, επιμορφωτική, πολιτιστική και φιλανθρωπική δραστηριότητα σε όλη την ελληνική επικράτεια, με δράσεις που στηρίζουν τα νέα παιδιά και για τις οποίες ο σύλλογος έχει αναγνωριστεί και βραβευθεί επαναλαμβανόμενες φορές από τις ελληνικές αρχές.

Έδρα
Η σημερινή έδρα του Ερμή είναι στη Θεσσαλονίκη όπου και ανήκει διοικητικά ο σύλλογος, ενώ λειτουργεί τμήματα και σε άλλες πόλεις της Ελλάδας. Η καρδιά του συλλόγου χτυπάει σε πολλούς αθλητικούς χώρους, όπως το Καυτανζόγλειο Εθνικό Στάδιο, το Αριστοτέλειο Πανεπιστημιακό Γυμναστήριο, το Αλεξάνδρειο Μέλαθρο και το Ολυμπιακό Αθλητικό Κέντρο Αθηνών. Στους παραπάνω χώρους λειτουργούν τόσο η ακαδημία πρωταθλητών, όσο και τα προαγωνιστικά, αλλά και αγωνιστικά τμήματα του συλλόγου. Επικεφαλής τεχνικός του Ερμή είναι ο Νίκος Βαρσάμης με έδρα την Θεσσαλονίκη και τεχνικός σύμβουλος ο Γιάννης Δαγκόγλου με έδρα την Πάτρα. 

Τα κεντρικά γραφεία του συλλόγου είναι στο Καυτανζόγλειο Στάδιο, Κτήριο Κ3, ισόγειο.

Δείτε επίσης
ΑΣ Πέρα

 Παραπομπές 

 Πηγές 



Κατηγορία:Ελληνικοί αθλητικοί σύλλογοι Τουρκίας
Κατηγορία:Ελληνικοί αθλητικοί σύλλογοι